初冬從幸漢故青門應制
作者：沈佺期
朝代：唐

paragraphs: 漢王建都邑，渭水對青門。
朝市俱東逝，墳陵共北原。
荒涼蕭相闕，蕪沒邵平園。
全盛今何在，英雄難重論。
故基仍嶽立，遺堞尚雲屯。
當極土功壯，安知人力煩。
天遊戒東首，懷昔駐龍軒。
何必金湯固，無如道德藩。
微臣諒多幸，參乘偶殊恩。
預此陳古事，敢奏興亡言。